Imtella' Awwissu 31, 2021 Rapport: Ruth Castillo Tibda paġna ġdida fl-istorja tal-Afganistan. It-truppi Amerikani irtiraw minn dan il-pajjiż fl-Asja fejn kien ilhom 20 sena sa mill-attakki tal-ħdax ta' Settembru fi New York. Mat-tluq tal-aħħar ajruplan Amerikan, il-grupp militanti tat-Taliban iddikjara rebħa fl-ajruport ta' Kabul. Ma' Television Malta, l-espert fir-relazzjonijiet internazzjonali, il-Professur Stephen Calleya, qal li t-Talibani jinsabu f'salib it-toroq u jridu jiddeċiedu t-tmexxija tagħhom liema direzzjoni se tieħu. Wera l-fehma wkoll li l-pajjiżi ġirien iridu jagħtu sehemhom għall-istabilità tar-reġjun. It-tluq tal-forzi Amerikani mill-Afganistan wara 20 sena ġie ċċelebrat b'tiri sparati f'Kabul. Għat-Taliban il-pajjiż reġa' kiseb indipendenza sħiħa bl-aħħar suldati Amerikani telqu mill-ajruport internazzjonali Hamid Karzai f'Kabul abbord ajruplan C-17. Fl-aħħar 20 sena l-Amerikani tilfu 2,461 persuna u aktar minn 20,000 li ndarbu. Is-Segretarju tal-Istat Amerikan, Antony Blinken, qal li beda kapitlu ġdid fir-relazzjoni bejn l-Afganistan u l-Amerika. Mill-banda l-oħra, kelliem għat-Taliban iddikjara li l-involviment tal-Amerikani fl-Afganistan kien att imprudenti mill-bidu u motivat mill-arroganza, iżda qal li jixtiequ li jkollhom relazzjonijiet dimplomatiċi mal-Istati Uniti. Il-Professur Stephen Calleya, espert fir-relazzjonijiet internazzjonali u direttur tal-Akkademja Mediterranja tal-Istudji Diplomatiċi, qal li kien wasal iż-żmien li l-Istati Uniti jirtiraw mill-Afganistan, għalkemm stenna li jkun hemm ħafna aktar kundizzjonijiet lit-Talibani min-naħa tal-komunità internazzjonali u n-Nazzjonijiet Magħquda. "It-Talibani waslu f'salib it-toroq u riedu jieħdu d-deċiżjoni u naħseb hawn iridu niffukaw: iridu jmorru għat-tip ta' tmexxija li kienu jmexxu biha qabel mhux biss bix-sharia law u bil-ħakma li kienu ħakma li tkun ibbażata fuq approach militari aktar minn kwalunkwe ħaġa oħra jew iridu jkunu aktar miftuħa mhux biss lejn nieshom u fl-aħħar mill-aħħar l-Afganistan trid tiġi mmexxija mill-Afgani. Din naħseb kulħadd jaqbel magħha." Il-Professur Calleya tkellem dwar is-sigurtà tal-Afganistan f'idejn it-Talibani, li qal iridu jkunu viġilanti għal kull moviment inkluż dawk ta' terroristiċi li jieħdu vantaġġ mis-sitwazzjoni kaotika li hemm fil-pajjiż. Wera l-fehma li pajjiżi ġirien tal-Afganistan u pajjiżi oħra bħall-Emirati Għarab Magħquda, il-Qatar u Turkija li għandhom influwenza kbira fir-reġjun jgħinu lit-Talibani b'kundizzjonijiet. "Huwa fl-interess tagħhom biex ikollhom ukoll reġjun stabbli. Jiġifieri fl-interess tal-Afgani, fl-interess tal-pajjiżi ġirien u fl-interess ta' kulħadd inkluż aħna fil-Mediterran." Il-Professur Calleya żied li dan huwa wieħed mill-aktar testijiet importanti għan-Nazzjonijiet Magħquda speċjalment fejn jidħlu d-drittijiet tal-bniedem. "Disappointed ħafna għax il-Ġnus Magħquda hija passiva wisq u kważi kważi nibża li ġiet irrelevanti speċjalment meta tara każ bħal dan." "Il-Professur Calleya ibassar li l-ġimgħat u x-xhur li ġejjin se jkunu diffiċili ħafna għall-Afgani. Qal li t-Talibani għandhom jingħataw ċans imexxu, imma għandu jkun hemm konsegwenzi serji jekk jerġgħu lura għal dak li kienu fil-passat." "Qed naraw mument storiku u jekk naħdmu lkoll flimkien u kulħadd b'rieda tajba mingħajr ma nkunu naive fl-aħħar mill-aħħar ma kienx hemm alternattiva milli l-pajjiż tal-Afganistan jerġa' jiġi f'idejn l-Afgani."